CELEX: 32021D2058
Language: bg
Date: 2021-11-23 00:00:00
Title: Решение за изпълнение (ЕС) 2021/2058 на Съвета от 23 ноември 2021 година за предоставяне на разрешение на Италия да прилага намалена ставка за данъчно облагане на електроенергията, която се доставя пряко на плавателни съдове, различни от плавателните съдове за частно плаване за развлечение, при престоя им на котвена стоянка в пристанища

26.11.2021   
               
               
                  BG
               
               
                  Официален вестник на Европейския съюз
               
               
                  L 422/1
               
            
         РЕШЕНИЕ ЗА ИЗПЪЛНЕНИЕ (ЕС) 2021/2058 НА СЪВЕТА
         от 23 ноември 2021 година
         за предоставяне на разрешение на Италия да прилага намалена ставка за данъчно облагане на електроенергията, която се доставя пряко на плавателни съдове, различни от плавателните съдове за частно плаване за развлечение, при престоя им на котвена стоянка в пристанища
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията (1), и по-специално член 19 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     С писмо от 14 септември 2020 г. Италия, в съответствие с процедурата, установена в член 19 от Директива 2003/96/ЕО, поиска разрешение да прилага намалена ставка за данъчно облагане на електроенергията, която се доставя пряко на плавателни съдове за морско корабоплаване и корабоплаване по вътрешни водни пътища, различни от плавателните съдове за частно плаване за развлечение, при престоя им на котвена стоянка в пристанища („брегово електрозахранване“). С писмото си от 12 май 2021 г. Италия предостави допълнителна информация.
                  
               
                     (2)
                  
                  
                     Чрез намалената ставка за данъчно облагане Италия се стреми да насърчи използването на брегово електрозахранване. Използването на такова електрозахранване се счита за по-безвреден за околната среда начин за задоволяване на нуждите на плавателните съдове от електроенергия при престоя им на котвена стоянка в пристанища в сравнение с изгарянето на корабни горива от тези плавателни съдове.
                  
               
                     (3)
                  
                  
                     Доколкото чрез използването на брегово електрозахранване се избягват емисиите на замърсители на въздуха в резултат от изгарянето на корабни горива от плавателните съдове при престоя им на котвена стоянка в пристанища, то подобрява качеството на въздуха в района на пристанищните градове. Поради това се очаква намалената ставка за данъчно облагане на бреговото електрозахранване да подпомогне изпълнението на целите, свързани с политиките на Съюза в областта на околната среда, здравето и климата.
                  
               
                     (4)
                  
                  
                     Предоставянето на Италия на разрешение да прилага намалена ставка за данъчно облагане на бреговото електрозахранване не надхвърля необходимото, за да се повиши използването на такова електрозахранване, тъй като в повечето случаи производството на електроенергия на борда на плавателните съдове ще продължи да бъде по-конкурентна алтернатива. По същата причина, както и поради настоящата сравнително ниска степен на навлизане на технологията на пазара, няма вероятност прилагането на намалената ставка за данъчно облагане на бреговото електрозахранване да доведе до значително нарушаване на конкуренцията през периода на действието на тази ставка за данъчно облагане и следователно няма да се отрази неблагоприятно върху правилното функциониране на вътрешния пазар.
                  
               
                     (5)
                  
                  
                     За да се даде възможност на пристанищните и корабните оператори, както и на разпределителите и преразпределителите на електроенергия, да продължат да насърчават използването на бреговото електрозахранване, е целесъобразно да се разреши на Италия да прилага намалена ставка за данъчно облагане на бреговото електрозахранване.
                  
               
                     (6)
                  
                  
                     Съгласно член 19, параграф 2 от Директива 2003/96/ЕО разрешения, предоставени по силата на процедурата, установена в член 19, параграф 1 от посочената директива, трябва да бъдат строго ограничени във времето. С цел да се гарантира, че срокът на разрешението е достатъчно дълъг, така че да не разколебае съответните икономически оператори да направят необходимите инвестиции, е подходящо исканото разрешение да се предостави за срок от шест години, считано от 1 януари 2022 г. Разрешението следва обаче да престане да се прилага от датата на прилагане на всички общи разпоредби относно данъчните предимства за брегово електрозахранване, приети от Съвета съгласно член 113 или друга приложима разпоредба от Договора за функционирането на Европейския съюз, в случай че разпоредбите станат приложими преди 31 декември 2027 г.
                  
               
                     (7)
                  
                  
                     Настоящото решение не засяга прилагането на правилата на Съюза относно държавната помощ,
                  
               ПРИЕ НАСТОЯЩОТО РЕШЕНИЕ:
         
            Член 1
            На Италия се предоставя разрешение да прилага намалена ставка за данъчно облагане на електроенергията, която се доставя пряко на плавателни съдове за морско корабоплаване и корабоплаване по вътрешни водни пътища, различни от плавателните съдове за частно плаване за развлечение, при престоя им на котвена стоянка в пристанища („брегово електрозахранване“), при условие че се спазват минималните равнища на данъчно облагане съгласно член 10, параграф 1 от Директива 2003/96/ЕО.
         
         
            Член 2
            Настоящото решение се прилага от 1 януари 2022 г. до 31 декември 2027 г.
            Ако обаче Съветът, като действа на основание на член 113 или на друга съответна разпоредба от Договора за функционирането на Европейския съюз, предвиди общи разпоредби за данъчни предимства за бреговото електрозахранване, настоящото решение престава да се прилага в деня, в който станат приложими тези общи разпоредби.
         
         
            Член 3
            Адресат на настоящото решение е Италианската република.
         
         
            Съставено в Брюксел на 23 ноември 2021 година.
            
               
                  За Съвета
               
               
                  Председател
               
               G. DOVŽAN
            
         
         
            (1)  ОВ L 283, 31.10.2003 г., стр. 51.